

REPUBLIKA HRVATSKA

DUBROVAČKO-NERETVANSKA ŽUPANIJA **PRIJEDLOG**

OPĆINA ŽUPA DUBROVAČKA

OPĆINSKO VIJEĆE

KLASA: 550-08/23-01/01

URBROJ: 2117-8-02-23-1

Srebreno, 2023.

Na temelju članka 289. stavka 7. Zakona o socijalnoj skrbi (''Narodne novine'', broj 18/22, 46/22 i 119/22) i članka 34. Statuta Općine Župe dubrovačke (''Službeni glasnik Općine Župe dubrovačke'', broj 8/09, 6/13, 3/18, 4/20, 6/20-pročišćeni tekst, 5/21, 9/21 – pročišćeni tekst) Općinsko vijeće Općine Župa dubrovačka, na \_\_\_\_\_\_\_\_. sjednici održanoj dana\_\_\_\_\_\_\_\_\_\_ 2023., donijelo je

**O D L U K U  
o socijalnoj skrbi**

**I. OPĆE ODREDBE**

**Članak 1.**

Ovom Odlukom utvrđuju se prava i naknade/pomoći iz socijalne skrbi koje osigurava Općina Župa dubrovačka (u daljnjem tekstu: Općina), te utvrđuju uvjeti, način i postupak za ostvarivanje tih prava.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Prava iz članka 1. ove Odluke ne mogu se ostvarivati na teret Općine ako je zakonom ili drugim propisom određeno da se ostvaruju na teret Republike Hrvatske te drugih pravnih ili fizičkih osoba.

**Članak 3.**

Poslove u svezi s ostvarivanjem pomoći iz članka 1. ove Odluke obavlja Odsjek za društvene djelatnosti i kulturu Jedinstvenog upravnog odjela Općine Župa dubrovačka (u daljnjem tekstu: Odsjek).

**Članak 4.**

Vrsta, opseg prava i broj korisnika koji mogu ostvariti pojedina prava iz socijalne skrbi propisana ovom Odlukom može biti ograničen sukladno osiguranim sredstvima u proračunu Općine, osim u slučaju ostvarivanja prava iz socijalne skrbi na koje je Općina obvezna Zakonom.

**Članak 5.**

Prava iz socijalne skrbi utvrđena ovom Odlukom ne mogu se prenositi na drugu osobu niti nasljeđivati.

**Članak 6.**

U ostvarivanju prava iz socijalne skrbi utvrđenih ovom Odlukom, djeca, posvojenici i pastorčad  izjednačeni su.

**Članak 7**.

Prava iz socijalne skrbi utvrđena ovom Odlukom ne može ostvariti Korisnik koji ima u vlasništvu ili suvlasništvu drugi stan ili kuću, osim stana ili kuće koju koristi za stanovanje, a koje može otuđiti ili iznajmiti te koji ima u vlasništvu poslovni prostor.

**II. KORISNICI SOCIJALNE SKRBI**

**Članak 8.**

Korisnici socijalne skrbi (u daljnjem tekstu: korisnik) utvrđeni ovom Odlukom su hrvatski državljani koji imaju prebivalište na području Općine Župa dubrovačka, te stranci sa stalnim boravkom i dugotrajnim boravištem na području Općine Župa dubrovačka, osobe bez državljanstva s privremenim i stalnim boravkom i dugotrajnim boravištem na području Općine Župa dubrovačka, kao i stranci pod supsidijarnom zaštitom, azilanti i stranci pod privremenom zaštitom s prebivalištem na području Općine Župa dubrovačka, kojima je međunarodna zaštita odobrena posebnim propisom.

**III. PRAVA I NAKNADE/POMOĆI IZ SOCIJALNE SKRBI**

**Članak 9.**

Pod uvjetima, na način i u postupku utvrđenim ovom Odlukom, pojedinac ili obitelj kojima je utvrđen status korisnika mogu ostvariti sljedeća prava i (ili) naknade/pomoći:

1. pravo na naknadu za troškova stanovanja
2. pravo na jednokratnu novčanu naknadu
3. pravo na stalnu novčanu naknadu
4. pravo na božićnicu
5. pravo na novčanu pomoć za opremu novorođenog djeteta
6. pravo na subvencioniranje troškova prijevoza
7. pomoć za pogrebne troškove
8. pravo na novčanu pomoć za kupnju školskog pribora i opreme za školarce.

**Članak 10.**

Korisnik socijalne skrbi može istovremeno ostvarivati više pojedinačnih prava, odnosno oblika pomoći ako njihovo istodobno ostvarivanje ne proturječi ovoj Odluci i svrsi kojoj je ostvarivanje prava namijenjeno.

**IV. UVJETI I NAČINI OSTVARIVANJA PRAVA IZ SOCIJALNE SKRBI**

1. **PRAVO NA NAKNADU ZA TROŠKOVE STANOVANJA**

**Članak 11.**

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Pravo na troškove stanovanja, u visini od 40 % iznosa zajamčene minimalne naknade priznate su samcu, odnosno kućanstvu.

Ako su troškovi stanovanja manji od 40 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.  
  
Iznos iz prethodnih stavaka priznaje se i odobrava temeljem rješenja o priznavanju prava na naknadu za troškove stanovanja.

1. **PRAVO NA JEDNOKRATNU NOVČANU POMOĆ**

**Članak 12.**

Pravo na jednokratnu novčanu pomoć ima samac ili kućanstvo s prebivalištem na području Općine Župa dubrovačka, a koji su se našli u položaju trenutačne materijalne ugroženosti iz razloga na koje nisu mogli, odnosno ne mogu utjecati (kao što su teška bolest, elementarna nepogoda i sl.) te radi toga nisu u mogućnosti podmiriti neke osnovne životne potrebe.

Pravo na jednokratnu novčanu pomoć odobrava se temeljem rješenja Odjela nakon obrade tražene dokumentacije.

**Članak 13.**

Pravo na jednokratnu novčanu pomoć može ostvariti samac ili kućanstvo ako ispunjava jedan od sljedećih uvjeta:

1. uvjet prihoda
2. zdravstveni uvjet
3. posebni uvjet
4. **uvjet prihoda**

**Članak 14.**

Uvjet prihoda ispunjava korisnik ako nema prihod veći od:

* samac 400,00 eura
* dvočlana obitelj 600,00 eura
* tročlana obitelj 800,00 eura
* četveročlana obitelj 1.000,00 eura
* za svakog daljnjeg člana + 100,00 eura

Općinski cenzus prihoda za jednoroditeljsku obitelj/kućanstvo utvrđuje se u iznosu koji je za 20% viši od cenzusa prihoda utvrđenog u stavku 1. ovoga članka.

Prihodom u smislu st.1. ovog članka smatra se iznos prosječnog mjesečnog prihoda samca ili kućanstva ostvaren u tri mjeseca koja prethode mjesecu u kojem je podnesen zahtjev za ostvarivanje prava, a čine ga sva primanja koja samac ili kućanstvo ostvare po osnovu rada, mirovine, prihoda od imovine ili na neki drugi način, primjerice prihod od udjela u kapitalu, kamate od štednje i sl.

U prihod iz prednjeg stavka ne uračunava se:

- pomoć ostvarena na osnovu prava Centra za socijalnu skrb (osobna invalidnina, tuđa pomoć i njega, Zajamčena minimalna novčana naknada)

- novčana naknada za tjelesno oštećenje

- ortopedski dodatak

- dječji doplatak

- iznosi s osnova pomoći iz socijalne skrbi utvrđeni ovim Odlukom.

1. **zdravstveni uvjet**

**Članak 15.**

Zdravstveni uvjet podrazumijeva liječenje teških i zloćudnih bolesti koje uključuju hospitalizaciju.

Zdravstveni uvjet ne uključuje medicinske kontrole.

Zahtjev za ostvarenje prava na jednokratnu novčanu pomoć temeljem zdravstvenog uvjeta može se odobriti najkasnije 6 mjeseci od datuma na otpusnom pismu.

Pravo na jednokratnu novčanu pomoć ostvaruju 100%-tni invalidi za nabavku pomoćne tehnologije, jedanput u pet (5) godina po liječničkoj preporuci u iznosu najviše do 1.500,00 eura.

Potpora za nabavku pomoćne tehnologije ostvaruje se na način da se ispostavljeni račun plati izravno dobavljaču.

1. **posebni uvjet**

**Članak 16.**

Posebni uvjet, temeljem članka 14., ispunjavaju:

1. dijete, udovica-udovac i roditelji smrtno stradalog, zatočenog ili nestalog hrvatskog branitelja iz Domovinskog rata,
2. dijete hrvatskog ratnog vojnog invalida iz Domovinskog rata (sve skupine oštećenja organizma sukladno zakonu),
3. hrvatski ratni vojni invalidi iz Domovinskog rata (sve skupine oštećenja organizma sukladno zakonu),
4. dijete civilnog invalida iz Domovinskog rata,
5. ratni i civilni invalidi rata iz Domovinskog rata,
6. dijete poginulog, umrlog ili nestalog ratnog i civilnog invalida rata pod okolnostima iz Zakona o zaštiti vojnih i civilnih invalida rata.

Uz posebni uvjet pobliže označen u prednjem stavku Korisnik mora zadovoljiti i uvjet propisan odredbom članka 14. ove Odluke.

**Članak 17.**

Visina jednokratne novčane pomoći iznosi:

- za korisnike koji ostvaruju pravo na temelju uvjeta prihoda i imovine iznosi 300,00 eura,

- za korisnike koji ostvaruju pravo na temelju zdravstvenih uvjeta:

a) za liječenje na području Dubrovačko-neretvanske županije iznosi 300,00 eura,

b) za liječenje izvan područja Dubrovačko-neretvanske županije iznosi 400,00 eura,

c) za liječenje izvan Republike Hrvatske iznosi 1.000,00 eura,

- za korisnike koji ostvaruju pravo na temelju posebnih uvjeta iznosi 300,00 eura.

Visina jednokratne novčane pomoći za korisnika koji ostvaruje pravo temeljem članaka 14. i 15. ove Odluke, a po zaključku Općinskog načelnika iznosi najviše 1.500,00 eura.

**Članak 18.**

Za eventualno ostvarenje prava na jednokratnu novčanu pomoć korisnik je dužan ispuniti Zahtjev za jednokratnu novčanu pomoć i dostaviti dokumentaciju traženu iz istog.

**Članak 19.**

Pravo na jednokratnu novčanu pomoć odobrava se jednom u tekućoj godini, a u iznimnim slučajevima može se odobriti i drugi put.

Općinski načelnik Općine Župa dubrovačka može u izuzetno opravdanim okolnostima zaključkom odrediti i veći iznos jednokratne novčane pomoći.

**3. PRAVO NA STALNU NOVČANU NAKNADU**

**Članak 20.**

Pravo na stalnu novčanu naknadu u iznosu od 40,00 eura mjesečno ostvaruju korisnici s navršenih 65 godina koji nemaju nikakvih primanja, korisnici prava na nacionalnu naknadu za starije osobe i korisnici zajamčene minimalne naknade Centra za socijalnu skrb, s prebivalištem na području Općine Župa dubrovačka.

Pravo na stalnu novčanu pomoć u iznosu od 30,00 eura mjesečno ostvaruju korisnici koji se uzdržavaju samo od mirovine ( starosne, invalidske ili obiteljske), a koja mjesečno, sa svim dodacima ne prelazi iznos od 300,00 eura.

Pravo na stalnu novčanu pomoć u iznosu od 60,00 eura mjesečno ostvaruju korisnici prava na osobnu invalidninu Centra za socijalnu skrb.

Pravo na stalnu novčanu naknadu u iznosu od 200,00 eura mjesečno ostvaruju djeca bez oba roditelja i to svako maloljetno dijete i dijete koje se redovito školuje, a ima prebivalište na području Općine Župa dubrovačka, kao i djeca bez oba roditelja koja izvanredno studiraju, uz uvjet da redovito upisuju akademsku godinu.

Pravo na stalnu novčanu naknadu u iznosu od 30,00 eura mjesečno ostvaruju djeca bez jednog roditelja i to svako maloljetno dijete i dijete koje se redovito školuje, a ima prebivalište na području Općine Župa dubrovačka.

**Članak 21.**

Ukoliko korisnik podnese zahtjev za stalnu novčanu naknadu do 15. u mjesecu ostvaruje pravo na istu od mjeseca podnošenja zahtjeva.

Ukoliko korisnik podnese zahtjev za stalnu novčanu naknadu nakon 15. u mjesecu, pravo na stalnu novčanu naknadu korisnik počinje ostvarivati od sljedećeg mjeseca.

Visina stalne novčane naknade može se promijeniti prema proračunskim mogućnostima Općine Župa dubrovačka.

**4. PRAVO NA BOŽIĆNICU**

**Članak 22.**

Pravo na dodjelu Božićnice ostvaruju djeca (do završetka redovnog školovanja), udovica-udovac i roditelji poginulog, zatočenog ili nestalog branitelja iz Domovinskog rata te hrvatski civilni i vojni invalidi Domovinskog rata preko 60% invalidnosti s područja Općine Župa dubrovačka.

**Članak 23.**

Visina Božićnice određuje se godišnje ovisno o proračunskim mogućnostima Općine Župa dubrovačka temeljem odluke Općinskog načelnika.

1. **PRAVO NA NOVČANU POMOĆ ZA OPREMU NOVOROĐENOG DJETETA**

**Članak 24.**

Pravo na novčanu pomoć za opremu novorođenog djeteta u iznosu od 200,00 eura za prvo dijete, 300,00 eura za drugo dijete, 500,00 eura za treće dijete, 1.000,00 eura za četvrto i svako sljedeće dijete, pripada novorođenom djetetu, a iznos ostvaruju roditelji djeteta od kojih bar jedan roditelj ima prebivalište na području Općine Župa dubrovačka.

Malodobna djeca iz prethodnog braka pribrajaju se roditelju kojem su djeca sudskom presudom dodijeljena na odgoj i čuvanje.

Ukoliko jedan roditelj nema prebivalište na području Općine Župa dubrovačka dužan je dostaviti potvrdu jedinice lokalne samouprave iz koje dolazi da u istoj nije ostvario pravo po navedenoj osnovi.

Pravo se ostvaruje prilaganjem sljedeće dokumentacije:

1. rodni list djeteta
2. preslike osobnih iskaznica roditelja iz rodnog lista
3. broj tekućeg računa na koji će se izvršiti isplata novčane pomoći.

Zahtjev za ostvarivanje prava na novčanu pomoć za opremu novorođenog djeteta dostavlja se Odsjeku u roku od 6 (šest) mjeseci od dana rođenja djeteta.

1. **PRAVO NA SUBVENCIONIRANJE TROŠKOVA PRIJEVOZA**

**Članak 25.**

Pravo na besplatni javni prijevoz imaju:

* osobe s navršenih 65 godina starosti, čija mirovina sa svim dodatcima i ostalim primanjima ne prelazi 300,00 eura, kao i korisnici prava na nacionalnu naknadu za starije osobe,
* osobe koje se vode na Centru kao korisnici zajamčene minimalne naknade,
* slijepe, gluhe i invalidne osobe ( sa 100%-tnim oštećenjem)
* osobe oboljele od cerebralne i dječje paralize,
* osobe oboljele od multiple skleroze,
* dijalizirani i transplatirani bubrežni bolesnici,
* osobe koje su u pratnji invalidnih osoba, ukoliko invalidna osoba ne može samostalno koristiti sredstva javnog prijevoza temeljem dobivenog besplatnog pokaza,

Pravo na subvencioniranje troškova prijevoza imaju:

* osobe s navršenih 65 godina starosti, koje ne ispunjavaju uvjet prihoda i imovine, u iznosu od 50% cijene mjesečne pokazne karte
* osobe koje se vode na Centru za socijalnu skrb kao korisnici doplatka za tuđu pomoć i njegu, te prava na osobnu invalidninu, u iznosu od 70% cijene mjesečne pokazne karte
* osobe s višim stupnjem tjelesne invalidnosti većim od 60% u iznosu od 70% cijene mjesečne pokazne karte
* dobrovoljnim darivateljima krvi (žene s preko 20, a muškarci s preko 25 puta darivanja)
* osobe koje ispunjavaju poseban uvjet, a koji nisu korisnici drugih subvencija troškova prijevoza, u iznosu od 70% cijene mjesečne pokazne karte.

Pravo na subvencioniranje troškova prijevoza imaju:

- učenici osnovnih škola koji nastavu pohađaju na području Dubrovnika u iznosu od 50% mjesečne pokazne karte.

Subvencioniranje troškova prijevoza učenicima srednjih škola je potpora učenicima srednjih škola s prebivalištem na području Općine Župa dubrovačka koji pohađaju srednju školu izvan mjesta svog prebivališta. Pomoć se osigurava u visini koju odredi zaključkom Općinski načelnik.

1. **POMOĆ ZA POGREBNE TROŠKOVE**

**Članak 26.**

Pravo na pomoć za podmirenje pogrebnih troškova do iznosa osnovne pogrebne opreme i troškova ukopa može se odobriti za one osobe koje nemaju srodnika niti osobu koja je to dužna obaviti, a to pravo ne ostvaruju po drugoj osnovi (putem Centra ili iz drugih izvora), odnosno osobe kojima se ne može utvrditi prebivalište, a smrt je nastupila na području Općine.

Pomoć za podmirenje pogrebnih troškova ostvaruje se na način da se plati ispostavljeni račun pogrebnom poduzeću koje je ukop izvršilo.

1. **PRAVO NA NOVČANU POMOĆ ZA KUPNJU ŠKOLSKOG PRIBORA I OPREME ZA ŠKOLARCE**

**Članak 27.**

Pravo na novčanu pomoć za kupnju školskog pribora i opreme za školarce pripada obiteljima s područja Župe dubrovačke čiji iznos ukupnih mjesečnih primanja ne prelazi 300,00 eura na po članu obitelji, a čija djeca redovno pohađaju srednju školu. Pod obiteljima iz prethodnog stavka podrazumijevaju se isključivo roditelji i njihova djeca.

Obiteljima koje zadovoljavaju uvjet primanja iz prethodnog stavka isplatit će se jednokratno iznos od:

* 150,00 eura po djetetu za srednjoškolsko obrazovanje.

Jednoroditeljskim obiteljima i djeci bez oba roditelja, a koja se redovno školuju isplatit će se potpora za svako srednjoškolsko dijete bez obzira na visinu ukupnih mjesečnih primanja.

Zahtjev za ostvarivanje prava na novčanu pomoć za kupnju udžbenika i školskog pribora dostavlja se Odsjeku za društvene djelatnosti, a temeljem javnog poziva kojeg Odsjek objavi u rujnu na službenim stranicama Općine.

**V. RAD ZA OPĆE DOBRO BEZ NAKNADE**

**Članak 28.**

U radovima za opće dobro bez naknade obvezni su sudjelovati radno sposobni ili djelomično radno sposobni samac koji je korisnik zajamčene minimalne naknade ili članovi kućanstva koji su korisnici zajamčene minimalne naknade, utvrđeni rješenjem nadležnog tijela za socijalnu skrb.

Organizaciju provedbe rada za opće dobro bez naknade utvrdit će Općinski načelnik zaključkom.

Rad za opće dobro bez naknade izvršava se na temelju ugovora kojim se određuje trajanja rada, mjesto obavljanja rada, opseg i vrsta posla.

U radovima za opće dobro korisnici zajamčene minimalne naknade mogu sudjelovati od 60 do 90 sati mjesečno, a troškove za provedbu rada za opće dobro i zaštite na radu podmirivat će Općina.

Općina je dužna nadležnom tijelu za socijalnu skrb jednom mjesečno dostavljati podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

**VI. RAZMJENA PODATAKA**

**Članak 29.**

Općina će sa Centrom za socijalnu skrb Dubrovnik i drugim pružateljima socijalnih usluga razmjenjivati podatke o naknadama, pomoći i socijalnim uslugama u skladu s propisom kojim se uređuje zaštita osobnih podataka.

**VII. NADLEŽNOST I POSTUPAK**

**Članak 30.**

Postupak za ostvarivanje prava iz socijalne skrbi utvrđene ovom Odlukom pokreće se temeljem pismenog zahtjeva stranke, a u iznimnim situacijama po službenoj dužnosti.

**Članak 31.**

Zahtjev se podnosi Jedinstvenom upravnom odjelu, Odsjeku za društvene djelatnosti i kulturu Općine Župa dubrovačka.

Uz zahtjev za pokretanje postupka za ostvarivanje prava iz ove Odluke, podnositelj je dužan dostaviti, odnosno predočiti Odsjeku odgovarajuću dokumentaciju ili isprave.

Obrasci za podnošenje zahtjeva s popisom odgovarajućih isprava, odnosno dokaza potrebnih za ostvarivanje prava utvrđenih ovom Odlukom, podižu se u Odsjeku ili na službenoj web stranici Općine Župa dubrovačka.

Ukoliko podnositelj Odsjeku ne dostavi potrebnu dokumentaciju, dokaze za ostvarivanje prava, zahtjev će se odbaciti.

**Članak 32.**

Rješenje kojim se odobrava ostvarivanje prava utvrđenih ovom Odlukom donosi Jedinstveni upravni odjel Općine Župa dubrovačka.

Protiv prvostupanjskog rješenja Jedinstvenog upravnog odjela dopuštena je žalba.

O žalbi protiv prvostupanjskog rješenja Odjela o priznavanju prava na naknadu za troškove stanovanja, prava na jednokratnu novčanu naknadu, prava na podmirenje troškova pogreba odlučuje nadležno tijelo Dubrovačko-neretvanske županije.

Žalba izjavljena protiv rješenja iz ovog članka ne odgađa izvršenje rješenja.

**Članak 33.**

Korisnik koji je na protupravan način, davanjem neistinitih ili netočnih podataka ili neprijavljivanja promjena koje utječu na gubitak ili visinu pomoći u određenom roku, ostvario pomoć na koju nije imao pravo dužan je vratiti neosnovanu primljenu pomoć i nadoknaditi štetu Općini.

Kad Odsjek utvrdi okolnosti iz stavka 1. ovog članka, poziva korisnika putem pisane obavijesti da neosnovano primljenu pomoć vrati u roku od 15 (petnaest) dana od dana dostave obavijesti.

O povratu neosnovano primljene pomoći odlučuje rješenjem Jedinstveni upravni odjel.

Na naknadu štete primjenjuje se zakon kojim se uređuju obvezni odnosi.

**Članak 34.**

U okviru svog djelokruga Odsjek prati izvršavanje rješenja iz članka 32. ove Odluke te postojanje uvjeta za njihovo daljnje ostvarivanje.

Prema potrebi, Odsjek može, radi provjere, od korisnika prava socijalne skrbi, za vrijeme korištenja prava zatražiti nove isprave i dokaze radi utvrđivanja postojanja okolnosti o kojima ovisi ostvarivanje prava na socijalnu skrb.

Korisnik prava iz ove Odluke dužan je Odsjeku prijaviti svaku promjenu činjenica, uvjeta i okolnosti koje mogu utjecati na daljnje ostvarivanje stečenog prava u roku od 8 (osam) dana od dana nastanka promjene.

Odsjek je dužan voditi evidenciju i dokumentaciju o ostvarivanju prava iz socijalne skrbi propisanih ovom Odlukom.

**VI. ZAVRŠNE ODREDBE**

**Članak 35.**

Stupanjem na snagu ove Odluke prestaje važiti Odluka o socijalnoj skrbi Općine Župa dubrovačka (''Službeni glasnik Općine Župa dubrovačka'' br. 9/16, 2/17, 16/17, 7/19, 11/19, 21/20).

**Članak 36.**

Ova Odluka stupa na snagu osmog dana od dana objave u ''Službenom glasniku Općine Župa dubrovačka''.

Predsjednik Općinskog vijeća

Marko Kriste

O b r a z l o ž e n j e

Općina Župa dubrovačka od svog osnivanja provedi socijalni program koji je reguliran Odlukom o socijalnoj skrbi, a u čijem su fokusu osobe izložene siromaštvu i/ili socijalnoj isključenosti kojima se pruža socijalna zaštita ili se u njih ulaže kako bi prevladali nepovoljne životne okolnosti.

Važeću Odluku o socijalnoj skrbi donijelo je Općinsko vijeće Općine Župa dubrovačka na 22. sjednici održanoj dana 14. ožujka 2016. godine. Odluka je mijenjana i dopunjavana u više navrata, te su prilagođavana prava i cenzusi.

U međuvremenu stupio je na snagu novi Zakona o socijalnoj skrbi (Narodne novine broj [18/22](https://narodne-novine.nn.hr/clanci/sluzbeni/2022_02_18_181.html)), koji je doživio i dvije izmjene. Prvom izmjenom (Narodne novine broj [46/22](https://narodne-novine.nn.hr/clanci/sluzbeni/2022_04_46_576.html)) primjena Zakona proširena je i na osobe pod privremenom zaštitom (raseljene osobe iz Ukrajine) sukladno Direktivi Vijeća 2001/55/EZ od 20. srpnja 2001. o minimalnim standardima za dodjelu privremene zaštite u slučaju masovnog priljeva raseljenih osoba te mjerama za promicanje uravnoteženih napora država članica pri prihvatu i snošenju posljedica prihvata tih osoba. Druga izmjena (Narodne novine broj [119/22](https://narodne-novine.nn.hr/clanci/sluzbeni/2022_10_119_1836.html)) odnosi se prvenstveno na  izmjenu odredbi u kojima se iznosi naznačeni u kunama zamjenjuju eurima s obzirom na uvođenje eura kao službene valute u Republici Hrvatskoj.

U članku 289. Zakona propisano je da su jedinice lokalne i područne (regionalne) samouprave odnosno Grad Zagreb dužni u svom proračunu osigurati sredstva za ostvarivanje prava za podmirenje troškova stanovanja pod uvjetima i na način propisan Zakonom. Istim člankom se propisuje u stavku 7. istoga članka da jedinice lokalne samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je to utvrđeno Zakonom na način propisan njihovim općim aktom, ako u svom proračunu imaju za to osigurana sredstva.

U odnosu na prijašnji Zakon o socijalnoj skrbi („Narodne novine“ broj 157/13, 152/14, 99/15, 52/16, 16/17, 130/17, 98/19, 64/20 i 138/20), novi Zakon više ne propisuje naknadu za troškove ogrjeva budući troškovi ogrjeva postaju dio troškova stanovanja. Troškovi stanovanja koji se odnose na troškove ogrjeva osiguravaju se  iz sredstava državnog proračuna.

Novi Zakon u članku 41. definira troškove stanovanja kao troškove koji se odnose  na najamninu, komunalnu naknadu, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Novi Zakon u članku 36. propisuje obvezu jedinicama lokalne samouprave da organiziraju rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te obvezu snošenja troškova za provedbu rada za opće dobro i zaštite na radu.

Propisana je i obveza da je Općina dužna nadležnom tijelu za socijalnu skrb jednom mjesečno dostavljati podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

Ovim Nacrtom Prijedloga Odluke izvršilo se usklađenje sa novim Zakonom za naknadu troškova stanovanja i to u visini od 40% iznosa zajamčene minimalne naknade (zakonom je utvrđen iznos od 30%).

Pokazala se i potreba za dodatnom zaštitom  građana s prihodima nižim od dosadašnjih općinskih cenzusa prihoda te se u Nacrtu prijedloga Odluke cenzus prihoda definira u iznosu koji je gotovo jednak ustanovljenom pragu siromaštva za samca u Republici Hrvatskoj, a sukladno tome povećan je i za višečlana kućanstva.

Predloženo je da se jednoroditeljskim obiteljima/kućanstvima za koje istraživanja pokazuju da je rizik od siromaštva iznadprosječan cenzus prihoda poveća za dodatnih 20%.

S obzirom na to da se u socijalnim politikama skupina osoba starije životne dobi prepoznaje kao jedna od najugroženijih skupina, predloženo je povećanje cenzusa za priznavanje prava na novčanu pomoć za svakodnevne troškove umirovljenika.

Novim Zakonom utvrđena je obveza vođenja evidencija, te je shodno tome ovom Odlukom propisano da je Odsjek dužan voditi evidenciju i dokumentaciju o ostvarivanju prava iz socijalne skrbi propisanih Odlukom.